THCOM รูด 6% นิวโลว์ในรอบ 4 ปี สะท้อนปัจจัยลบกำไร Q3 หดตัว-กังวลข้อพิพาทดาวเทียมไทยคม7-8
THCOM รูดแรง 6% นิวโลว์ในรอบ 4 ปี สะท้อนปัจจัยลบกำไร Q3 หดตัว-ดาวเทียมไทยคม 7-8 ล่าสุด ณ เวลา 11.33 น. อยู่ที่ 12.30 บาท ลบ 0.80 บาท หรือ 6.11% ด้วยมูลค่าซื้อขาย 224.75 ล้านบาท ด้าน โบรกฯ แนะเลี่ยงการลงทุน
2 พ.ย. 2560

ผู้สื่อข่าวรายงานว่า ราคาหุ้น บริษัท ไทยคม จำกัด (มหาชน) หรือ THCOM ล่าสุด ณ เวลา 11.33 น. อยู่ที่ 12.30 บาท ลบ 0.80 บาท หรือ 6.11% ด้วยมูลค่าซื้อขาย 224.75 ล้านบาท ขณะที่ดัชนีตลาดหุ้นไทยโดยรวมลบ 0.10%

ทั้งนี้ราคาหุ้น THCOM ได้ปรับตัวลดลงมาอย่างต่อเนื่อง ต่ำสุดในรอบ 4 ปี นับตั้งแต่ราคาหุ้นอยู่ที่ 11.90 บาท เมื่อวันที่ 8 มิ.ย.60
สำหรับปัจจัยที่ส่งผลให้ราคาหุ้นปรับตัวลงมาจากบริษัทรายงานผลการดำเนินงานประจำไตรมาส 3/60 ลดลง 85% มาที่ 65.22 ล้านบาท จากปีก่อนมีกำไร 433.77 ล้านบาท ขณะที่ 9 เดือนแรกมีกำไร 540.26 ล้านบาท ลดลง 69% จากปีก่อนมีกำไร 1.73 พันล้านบาท
ขณะที่ก่อนหน้านี้ ราคาหุ้นได้ปรับตัวลงจากปัจจัยเชิงลบกรณีที่กระทรวงดิจิทัลเรียกร้องขอให้ดึงดาวเทียมไทยคม 7 และ 8 กลับมาอยู่ภายใต้สัมปทาน จากปัจจุบันอยู่บนใบอนุญาตฯ ซึ่งหากปฏิบัติตามที่รัฐฯ เรียกร้อง ต้นทุนส่วนแบ่งรายได้ไทยคม 7 และ 8 จะเพิ่มเป็น 22.5% ในระยะยาว กำไรลดลงปีละ 46.5
ด้าน บล.เอเชีย เวลท์ ระบุในบทวิเคราะห์ว่า THCOM รายงานกำไรสุทธิในไตรมาส 3/60 หดตัวต่อเมื่อจากไตรมาสไตรมาส 2/60 หลังรายได้จากลูกค้ารายใหญ่ 2 รายหายไป คือ NBN ซึ่งได้ยกเลิกสัญญา และ TOT ที่หมดสัญญา ซึ่งคิดเป็นสัดส่วนรายได้กว่า 10% ต่อปี
โดย THCOM ได้รับผลกระทบจากรายได้ที่หายไปสะท้อนออกมาจากกำไรที่ต่ำลงอีกในไตรมาสนี้ ซึ่งลดลงจาก 477 ล้าน ในไตรมาส 3/59 เหลือ 112 ล้าน ในไตรมาส 3/60 ลดลงถึง 76% เทียบจากปีก่อน
นอกจากนี้ยังมีประเด็นเรื่องความไม่ชัดเจนต่อการดำเนินธุรกิจของ THCOM จากการที่ไม่สามารถเจรจากับกระทรวงดิจิทัลได้ จึงเห็นว่า THCOM ไม่อยู่ในสถานะที่น่าลงทุน
 